शिव विहार से एकत्र 42 नमूनों के परीक्षण से पता चला कि वहां पर नगण्य प्रदूषण है और पानी को दूषित करने वाले तत्त्व नदारद हैं। ऐसा होने पर मैंने इन जांचों का क्रोमैटोग्राम मुहैया कराने को कहा ताकि स्थिति को गहराई से समझा जा सके। क्रोमैटोग्राम पर गौर करने पर कुछ अशुद्धता नजर आई लेकिन किसी नतीजे पर पहुंच पाना मुमकिन नहीं हो पा रहा है। इसके बाद मैंने इस बारे में कुछ और जानकारी मांगी है। लेकिन मुख्य मुद्दा यह है कि ऐसे अधिकांश मामलों में हमें प्रदूषित जगह के बारे में पता होते हुए भी प्रदूषण को साबित नहीं किया जा सकता है। नमूना एकत्र करने की प्रक्रिया, परीक्षण के तरीके या फिर पूरी सटीकता से परीक्षण नहीं किए जाने के चलते भी यह समस्या हो सकती है। समस्या यह भी है कि इस तरह का परीक्षण कर पाने वाली प्रयोगशालाएं भी काफी कम हैं। लेकिन फॉरेंसिक साइंस के गुणवत्तापरक उपयोग के बगैर कोई भी सबूत नहीं मिल सकता है लिहाजा किसी को दोषी भी नहीं ठहराया जा सकता है।